गाडीको ठक्करबाट न्युयोर्कमा एक नेपाली बालकको मृत्यु
अमेरिकाको न्युयोर्कमा मंगलबार बिहान भएको सडक दुर्घटनामा नेपाली मूलका बालकको मृत्यु भएको छ । 
विद्यालय जाने क्रममा बिहान सात बजे आमासँगै बाटो पार गर्दा, न्युयोर्क सिटीको फोहोर उठाउने ‘गार्बेज ट्रक’ले दश वर्षीय श्रीजल पन्थीलाई ठक्कर दिएको थियो ।
न्युयोर्क — अमेरिकाको न्युयोर्कमा मंगलबार बिहान भएको सडक दुर्घटनामा नेपाली मूलका बालकको मृत्यु भएको छ । विद्यालय जाने क्रममा बिहान सात बजे आमासँगै बाटो पार गर्दा, न्युयोर्क सिटीको फोहोर उठाउने ‘गार्बेज ट्रक’ले दश वर्षीय श्रीजल पन्थीलाई ठक्कर दिएको थियो ।दुर्घटनालगत्तै घटनास्थलमा पुगेका पूर्व नेपाली बक्सिङ प्रशिक्षक प्रकाशधर तुलाधरले कान्तिपुरसँग भने, ‘एम्बुलेन्स आउनुअघि दुई महिलाले घाइतेहरुलाई प्राथमिक उपचार गरिरहेको देखेँ । हतार हतार गएर, सोधपुछ गर्दा थाहा भयो कि घाइतेहरु नेपाली रहेछन् ।’ प्रहरीले लगत्तै घाइतेकै फोनबाट आफन्तलाई फोन गरेपछि परिवारले घटनाबारे खबर पाएको उनले बताए । ट्रकको अघिल्लो भागले ठक्कर दिएपछि पाँच कक्षामा अध्ययनरत बालकको छातीमा चोट लागेको थियो । स्थानीय एल्महस्ट अस्पतालमा उपचारका क्रममा श्रीजलको मृत्यु भएको हो । नेपाली आप्रवासीहरुको उल्लेखनीय बसोबास रहेको क्वीन्स काउन्टीको लेफ्राक सिटी अपार्टमेन्ट नजिकै दुर्घटना भएको हो । ९७ स्ट्रिट र ५७ एभेन्युमा भएको दुर्घटनामा मृतक बालककी ४० वर्षीया आमा मिना पन्थी पनि घाइते भएकी छिन् । उनी अहिले अस्पतालमा उपचाररत छिन् ।नेपाली समुदायमा सक्रिय बुटवल घर भएका पुरुषोत्तम पन्थीका छोराको निधनले न्युयोर्कस्थित नेपाली समुदाय स्तब्ध भएको छ । घटनाबारे छानबिन भइरहे पनि चालकमाथि अहिलेसम्म कारबाही नभएको स्थानीय सञ्चारमाध्यमले उल्लेख गरेका छन् । 